หุ้นปิดเพิ่มเล็กน้อย-น้ำมันลด1.41ดอลล์
หุ้นดาวโจนส์ปิดเพิ่มขึ้น 25.43จุด ที่ 11,796.16 จุด ขณะที่ น้ำมันร่วง 1.41 ดอลลาร์ ปิดที่ 97.41 ดอลลาร์ต่อบาร์เรล นักลงทุนระวัง เหตุหนี้ยุโรป ยังไม่คลี่คลาย
30 ต.ค. 2565

หุ้นดาวโจนส์ปิดเพิ่มขึ้น 25.43จุด ที่ 11,796.16 จุด ขณะที่ น้ำมันร่วง 1.41 ดอลลาร์ ปิดที่ 97.41 ดอลลาร์ต่อบาร์เรล นักลงทุนระวัง เหตุหนี้ยุโรป ยังไม่คลี่คลาย
ตลาดหุ้นสหรัฐปิดเมื่อคืนนี้ (18 พ.ย.) ดัชนีดาวโจนส์ปิดบวกที่ระดับ 11,796.16 จุด เพิ่มขึ้น 25.43 จุด แนสแดคปิดที่ระดับ 2,572.50 จุด ลดลง 15.49 จุด และเอสแอนด์พีปิดที่ระดับ 1,215.65 จุด ลดลง 0.48 จุด
นักลงทุนซื้อขายอย่างระมัดระวัง เนื่องจากสถานการณ์หนี้ในยุโรปยังไม่คลี่คลาย แม้สถานการณ์ในอิตาลีและกรีซจะเริ่มมีความหวังหลังจากได้รัฐบาลใหม่ แต่ต้องรอจนถึงสัปดาห์หน้า จึงจะทราบความชัดเจนเกี่ยวกับมาตรการแก้ไขวิกฤติหนี้ของทั้งสองประเทศของกองทุนการเงินระหว่างประเทศ(ไอเอ็มเอฟ)
นอกจากนี้ ยังมีปัจจัยลบจากข่าวความแตกแยกในคณะกรรมาธิการพิเศษสภาคองเกรส ซึ่งทำหน้าที่พิจารณาหาทางตัดลบงบประมาณอย่างน้อย 1.2 ล้านล้านดอลลาร์ภายในช่วง 10 ปีข้างหน้า ฉุดตลาดหุ้นสหรัฐฯปิดในกรอบแคบๆ กลบข่าวดีเกี่ยวกับข้อมูลบวกทางเศรษฐกิจของประเทศ
ด้านสัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนธันวาคม ลดลง 1.41 ดอลลาร์ ปิดที่ 97.41 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 66 เซนต์ ปิดที่ 107.56 ดอลลาร์ต่อบาร์เรล